Teate avaldamine veinisektoris kasutatava nimetuse tootespetsifikaadi standardmuudatuse heakskiitmise kohta vastavalt komisjoni delegeeritud määruse (EL) 2019/33 artikli 17 lõigetele 2 ja 3

(2019/C 379/08)

Käesolev teade avaldatakse vastavalt komisjoni delegeeritud määruse (EL) 2019/33 (1) artikli 17 lõikele 5.

STANDARDMUUDATUSE HEAKSKIITMISE TEADE

„Condado de Huelva“

Viitenumber: PDO-ES-A1485-AM02

Teate kuupäev: 30.8.2019

HEAKSKIIDETUD MUUDATUSE KIRJELDUS JA PÕHJUSED

1. Traditsiooniliste nimetuste „Fino“ ja „Oloroso“ lisamine tootespetsifikaati

Kirjeldus ja põhjused

Kirjeldus

Taotletava muudatusega lisatakse tootespetsifikaati traditsioonilised nimetused „Fino“ ja „Oloroso“, millega kirjeldatakse teatavaid veine, mille suhtes kohaldatakse Condado de Huelva piirkonnas traditsioonilisi laagerdumisprotsesse – bioloogilist (veini pinnal oleva pärmikile (flor) all) ja oksüdatiivset (kokkupuutel hapnikuga) –, kasutades meetodit criaderas y soleras.

Kehtivas spetsifikaadis hõlmavad seda tüüpi veine muud nimetused („Pálido“ ja „Viejo“), kuid nimetusi „Fino“ ja „Oloroso“ on leitud mitmesugustest turustamisdokumentidest, nagu hinnakirjad, märgised, reklaam, veiniregistrid, saatelehed, arved jms, mis on pärit perioodist 19. sajandi lõpust kuni 1960-ndate aastateni. Kõnealustest dokumentidest ilmneb, et nende nimetuste kasutamist tuleb pidada traditsiooniliseks. Nimetused on tavakasutuses endiselt käibel ja neile viidatakse kuni praeguseni, kuigi neid tootespetsifikaadis ei ole.

Põhjus(ed)

Condado de Huelva piirkond on tuntud erakordse kvaliteediga veinide tootmise poolest. Nendele veinidele anti 1933. aastal viinamarjaistanduste ja veini seaduse kohaselt koos muude Andaluusia mainekate päritolunimetustega veinidega, nagu „Jerez“, „Xerez“ või „Sherry“, „Málaga“, „Manzanilla-Sanlúcar de Barrameda“, „Montilla“ ja „Moriles“, kaitstud päritolunimetus „Huelva“. 1962. aastal loodi reguleeriv asutus ning ministri 27. detsembri 1963. aasta korraldusega kiideti heaks esimene päritolunimetusi reguleeriv määrus. Kõnealuse määruse artiklis 3 on loetletud päritolunimetusega hõlmatud veinid, sealhulgas veinid „Fino“ ja „Oloroso“.

Tuleb märkida, et Condado de Huelva piirkonna veinitootmise ajalugu ulatub palju kaugemale ning veinitootmise kultuuriline taust pärineb juba Rooma-eelsest ajast. On leitud ka amforaid, mida kasutati veini vedamiseks ja säilitamiseks Hispaanias Foiniikia kolooniates.

Villalba del Alcori ja Manzanilla omavalitsuste arhiivide kohaselt veeti 18. sajandil piirkonnast pärit veinide vaate kärudel Tinto jõe äärde, kus need laaditi suurtele kaubalaevadele ja viidi Mogueri sadamasse. Sealt viidi need muu hulgas Huelva naaberprovintsi Cádizi valdadesse, võttes arvesse Lõuna-Hispaanias valmistatud eri traditsiooniliste veinide sarnasust.

19. ja 20. sajandil oli seda liiki veinide tootmine Condado de Huelva veinitootjate hulgas laialt levinud. Nagu eespool märgitud, näitavad seda ajaloolised dokumendid, nagu hinnakirjad, saatelehed, arved, veiniregistrid ja isegi veinietiketid, mille kohta on kümneid näiteid.

Nende traditsiooniliste nimetuste kasutamine lõppes, kuna mitmesugused organid esitasid hagi põllumajandusministeeriumi 27. detsembri 1963. aasta otsuse vastu, mida pikendati 30. aprillil 1964 ning millega kiideti heaks päritolunimetust „Huelva“ ja selle reguleerivat asutust käsitlev määrus. Reguleeriv asutus ei osalenud kohtumenetlustes majanduslike vahendite puudumise tõttu.

Kõnealune hagi esitati sel ajal kehtinud õigusaktide alusel. Päritolunimetuse „Condado de Huelva“ reguleeriva asutuse seisukoha järgi võib kehtiva ELi õiguse alusel esitada taotluse nende traditsiooniliste nimetuste kasutamise õiguse saamiseks vastavalt komisjoni 17. oktoobri 2018. aasta delegeeritud määruse (EL) 2019/33 (millega täiendatakse määrust (EL) nr 1308/2013) artiklile 27.

KOONDDOKUMENT

1. Toote nimetus

Condado de Huelva

2. Geograafilise tähise tüüp

KPN – kaitstud päritolunimetus

3. Viinamarjasaaduste kategooriad

1. Vein

3. Liköörvein

4. Veini(de) kirjeldus

Valge vein

Valged veinid liigitatakse nimetuste „Joven“, „Tradicional“ või „Condado de Huelva“ alla, olenevalt tootmisprotsessist, suhkrusisaldusest ja laagerdumisest. Need on värvuselt roheka varjundiga erksast õlgkollasest kuni intensiivsema kollaseni, värskete puuviljade ja looduslike rohttaimede lõhnaga, kerged ja suus intensiivse maitsega.

Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) 10 Minimaalne üldhappesus Maksimaalne lenduvate hapete sisaldus (milliekvivalentides liitri kohta) Maksimaalne vääveldioksiidi üldsisaldus (milligrammides liitri kohta)

Punane vein

Punased veinid liigitatakse nimetuste „Joven“, „Roble“ või „Crianza“ alla, olenevalt laagerdumisajast ja -viisist.

Need on tumeda purpurse varjundiga kirsipunast tooni ning neil on tugev ja elegantne lõhn. Neil on hõrk ja kontsentreeritud maitse.

Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) 11 Minimaalne üldhappesus Maksimaalne lenduvate hapete sisaldus (milliekvivalentides liitri kohta) Maksimaalne vääveldioksiidi üldsisaldus (milligrammides liitri kohta)

Punased veinid „Reserva“ ja „Gran Reserva“

Olenevalt laagerdumisajast ja -viisist liigitatakse punased veinid järgmiselt.

„Reserva“: kirsipunast tooni; tugeva ja vürtsika lõhnaga; hõrgu ja intensiivse maitsega.

„Gran Reserva“: tumedat kirsipunast tooni; mineraalse, nüansirikka ja elegantse lõhnaga; hõrgu, mahlaka ja intensiivse maitsega.

Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) 12 Minimaalne üldhappesus Maksimaalne lenduvate hapete sisaldus (milliekvivalentides liitri kohta) Maksimaalne vääveldioksiidi üldsisaldus (milligrammides liitri kohta)

Liköörvein

Neid iseloomustab laagerdumismeetod – mis võib olla dünaamiline (criaderas y soleras) või staatiline (añadas ehk üks aastakäik) –, laagerdumisaeg ja suhkrusisaldus. Need liigitatakse nimetuste „Generoso“, „Generoso de Licor“ ja „de Licor Dulce“ (sealhulgas mistelid) alla. „Generoso“ vein on kuiv, laagerdatud bioloogiliselt (pärmikile all) või oksüdatsiooni teel, värvuselt kahvatukollasest kuni tumeda mahagoni toonini, terava ja soolase lõhnaga, millel on väga tugev pähkline varjund, ning kauakestva järelmaitsega. Vein „Generoso de Licor“ varieerub kuivast magusani, värvuselt kahvatukollasest kuni mahagonini, kergest kuni väga raskeni ning sellel on puuviljane ja röstitud karamelli lõhn, kuivast kuni magusa ja kreemjani. Mistelid on tumedad, leotatud puuviljade lõhnaga ja suus kreemjad.

Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) 15 Minimaalne üldhappesus Maksimaalne lenduvate hapete sisaldus (milliekvivalentides liitri kohta) Maksimaalne vääveldioksiidi üldsisaldus (milligrammides liitri kohta)

„Condado Viejo“ või „Oloroso“ liköörvein

Valgetest viinamarjadest valmistatud liköörveinid, värvuselt merevaigukollasest kuni mahagonini. Röstitud mandli nüansiga tugev lõhn. Maitselt mõru ja intensiivne.

Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) 17 Minimaalne üldhappesus Maksimaalne lenduvate hapete sisaldus (milliekvivalentides liitri kohta) Maksimaalne vääveldioksiidi üldsisaldus (milligrammides liitri kohta)

5. Veinivalmistustavad

a. Peamised veinivalmistustavad

Veinivalmistuse eritavad

Tootmispiirkond on geograafiline piirkond, kus asuvad albariza-, arenas- ja barros-tüüpi pinnasega registreeritud viinamarjaistandused. Pärast kääritamist võidakse veini laagerdada bioloogiliselt või oksüdatsiooni teel, kasutades dünaamilist meetodit nimetusega criaderas y soleras või staatilist meetodit añadas [üks aastakäik].

Bioloogilise laagerdumise käigus tekib veini pealispinnale ujuv pärmikiht või -kile. Veinide oksüdatiivne laagerdamine toimub hapnikuga kokkupuute teel. Veel kasutatakse tava cabeceo [segamine], mille käigus segatakse või kombineeritakse eri veine või lisatakse neile isegi muid tooteid.

Veinivalmistamise puhul kehtestatud piirangud

Virde pressimiseks rakendatakse survet nii, et iga 100 kg korjatud viinamarjade kohta saadakse kuni 70 liitrit virret. Veinide „Pedro Ximénez“ ja „Moscatel“ tootmisel võib kasutada kontsentreeritud viinamarjavirret ning sortidest ‘Zalema’, ‘Palomino Fino’, ‘Listán’ ja ‘Garrido Fino’ valmistatud kuiva veini, kui need ei moodusta üle 30 % kogu lõpptootest ja nende sortide kuiva veini osakaal ei moodusta üle 15 % kogu tootest. Laagerdumine toimub vaatides ja/või tünnides, mille maht on valgete veinide puhul kuni 650 liitrit ja punaste veinide puhul 330 liitrit.

Kultuurilised tavad

Kasvatustavad peavad alati olema kooskõlas keskkonnaga ning eelkõige tuleb vältida vee ja mulla saastumist. Istutustihedus peab olema 1 950 – 4 000 viinapuud hektari kohta. Lõikamisel võib kasutada vabu meetodeid, goblet’-meetodit ja/või toetatud meetodeid, nagu guyot’-lõikusmeetod, quarante-lõikusmeetod või kordonmeetod. Kui reguleeriva asutuse juures registreeritakse segaistandikud, tuleb nende saak koristada muudest sortidest eraldi.

b. Maksimaalne saagikus

12 000 kilogrammi viinamarju hektari kohta

6. Määratletud geograafiline piirkond

Tootmispiirkonda kuuluvad järgmised kohalikud omavalitsused: Almonte, Beas, Bollullos Par del Condado, Bonares, Chucena, Gibraleón, Hinojos, La Palma del Condado, Lucena del Puerto, Manzanilla, Moguer, Niebla, Palos de la Frontera, Rociana del Condado, San Juan del Puerto, Trigueros, Villalba del Alcor ja Villarrasa, mis asuvad kõik Huelva provintsis.

Laagerdumisala hõlmab järgmisi kohalikke omavalitsusi: Almonte, Bollullos Par del Condado, Chucena, Gibraleón, La Palma del Condado, Manzanilla, Moguer, Rociana del Condado, San Juan del Puerto ja Villalba del Alcor.

7. Peamised veiniviinamarjasordid

„CABERNET SAUVIGNON“

„LISTAN DEL CONDADO“

„ZALEMA“

„TEMPRANDILLO“

„SYRAH“

„SAUVIGNON BLANC“

„PEDRO XIMÉNEZ“

„PALOMINO FINO“

„MOSCATEL DE ALEJANDRÍA“

„MERLOT“

„GARRIDO FINO“

„COLOMBARD“

8. Seos(t)e kirjeldus

Seos

Kõnealune kaitstud päritolunimetus vastab Depresión Bética nõo alale, kus on tasane või kergelt lainjas maastik. Kliima on vahemereline, kuid piirkond on tänu looduslikele oludele avatud Atlandi ookeanile ja selle mõjule, mis peale Doñana rahvuspargi läheduse ja piirkonna traditsiooniliste teadmiste mõjutab seal toodetavate veinide liike. Liköörveine, sealhulgas „Generoso“ veine laagerdatakse traditsioonilise meetodi criaderas y soleras ning staatilise meetodi abil, milles tammevaatide ja/või -tünnide käitlemine on veini kvaliteedi seisukohast määrava tähtsusega. Veinikeldrite ülesehitus ja haldamine tagavad laagerdumiseks optimaalse mikrokliima.

9. Olulised lisatingimused (pakendamine, märgistamine, muud nõuded)

Õigusraamistik:

riigisisesed õigusaktid.

Lisatingimuse liik:

märgistamisega seotud lisasätted.

Tingimuse kirjeldus:

märgisel tuleb selgelt esitada kaitstud päritolunimetus „Condado de Huelva“. Enne märgiste ringlusse lubamist peab reguleeriv asutus kontrollima nende vastavust käesoleva tootespetsifikaadi nõuetele. Olenemata sellest, millist õiguslikult lubatud pakendit veini tarbimiseks vabasse ringlusse saatmisel kasutatakse, peab sellel olema reguleeriva asutuse välja antud garantiipitser, märgis või lisamärgis. See võib sisaldada ka valikulist viidet suuremale Andaluusia piirkonnale.

Link tootespetsifikaadile

https://juntadeandalucia.es/export/drupaljda/PC_Condado_modificado.pdf

(1) ELT L 9, 11.1.2019, lk 2.